tartuNLP/wikipedia-smugri-20251201 huggingface dataset:
Candice King

Candice Rene King (o.s. Accola; s. 13. toukokuuta 1987 Houston, Texas, Yhdysvallat) on yhdysvaltalainen näyttelijä ja laulaja. Hän on näytellyt muun muassa CW:n kauhu-fantasiasarjassa "Vampyyripäiväkirjat".
== Nuoruus
Accola syntyi Yhdysvalloissa Houstonissa ja varttui Edgewoodissa Floridassa. Hänen isänsä Kevin on kirurgi ja äiti Carolyn on entinen ympäristöinsinööri. Molemmat Accolan vanhemmat ovat aktiivisia poliitikkoja. Hänellä on yksi nuorempi veli. Accolan sukujuuret ovat Englannista, Sveitsistä, Ranskasta ja Norjasta.
Ura.
Agentti löysi Accolan, kun tämä oli teini-ikäinen ja Accola muutti Los Angelesiin kesken juniorivuoden Lake Highland Preparatory Schoolissa. Puoli vuotta myöhemmin hän sai levytyssopimuksen ja julkaisi albumin "It’s Always the Innocent Ones". Accola suoritti high schoolin loppuun ja valmistui vuonna 2005. Hän esiintyi ensimmäisessä elokuvassaan "Pirate Camp" vuonna 2007. Accola on myös vieraillut televisiosarjoissa, kuten "Ensisilmäyksellä", "Supernatural" ja "Kampus Greek". Muita hänen elokuviaan ovat "On The Doll", "Juno", "Deadgirl" ja "X's &amp; O's".
Ennen "Vampyyripäiväkirjoja" Accola toimi Miley Cyrusin taustalaulajana "issa" sekä elokuvassa "". "Vampyyripäiväkirjoissa" Accola on esiintynyt ensimmäiseltä tuotantokaudelta vuodesta 2009 lähtien. Hän näyttelee Elena Gilbertin ja Bonnie Bennettin parasta ystävää Caroline Forbesia. Hän vieraili vuonna 2010 televisiosarjassa "Drop Dead Diva" Jessica-nimisenä Confetti-popryhmän jäsenenä yhdessä Mackenzie Mauzyn kanssa. 
Vuonna 2022 Accola esiintyi vielä viimeisen kerran "Vampyyripäiväkirjat-"universumissa. Hän esiintyi "Legacies"-sarjan viimeisessä jaksossa tyttärensä Florence Mayn kanssa.
Yksityiselämä.
Accola seurusteli The Fray -yhtyeen kitaristin Joe Kingin kanssa heidän tavattuaan Super Bowlissa 2011. He kihlautuivat vuonna 2013 ja solmivat avioliiton lokakuussa 2014. Accolasta tuli Kingin kahden tyttären äitipuoli. Heidän ensimmäinen yhteinen lapsensa syntyi tammikuussa 2016 ja toinen joulukuussa 2020. Toukokuussa 2022 he ilmoittivat erostaan.
Zach Roerig

Zachary George Roerig (s. 22. helmikuuta 1985 Montpelier, Ohio, Yhdysvallat) on yhdysvaltalainen näyttelijä. Hän on näytellyt muun muassa Casey Hughesin roolissa sarjassa "As the World Turns" ja Matt Donovanin roolissa draamasarjassa "Vampyyripäiväkirjat".
Yksityiselämä.
Roerigilla on vuonna 2011 syntynyt tytär. Kesäkuussa 2013 Roerig jätti oikeudelliset asiakirjat Georgiaan ja vaati tyttärensä täyttä huoltajuutta sen jälkeen, kun tytön äiti, Roerigin entinen tyttöystävä Alana Turner, vangittiin liittovaltion vankilaan. Roerig pidätettiin 24. toukokuuta 2020 vaikutuksen alaisena ajamisesta Montpelierissä Ohiossa, ja hän sai syytteen.
Nuoruus.
Roerig syntyi Montpelierissä, Ohiossa Andrea ja Daniel Roerigille. Roerigilla on sisko. Roerig valmistui Montpelier High Schoolista, jossa hän harrasti jalkapalloa ja painia. Varttuessaan Roerig teki töitä isänsä ja isoisänsä hautakiviliikkeessä.
Ura.
Roerig näytteli Casey Hughesia televisiosarjassa "As the World Turns" vuosina 2005–2007. Sen jälkeen hän alkoi näytellä sarjassa "One Life to Live" Hunter Atwoodin roolissa. Hän on näytellyt muissakin sarjoissa, kuten "Unelmien kentät" ja Matt Donovanin roolissa CW:n draamasarjassa "Vampyyripäiväkirjat".
Mitäs me spartalaiset

Mitäs me spartalaiset () on vuonna 2008 valmistunut Jason Friedbergin ja Aaron Seltzerin ohjaama ja käsikirjoittama komediaelokuva. Elokuva parodioi useita elokuvia, kuten "300", "The Transformers", "Shrek" ja "Happy Feet" sekä useita televisiosarjoja, kuten "American Idol", "Huippumalli haussa" ja "Ruma Betty". Elokuvassa esiintyy myös useita julkisuuden henkilöiden imitaatioita, kuten Paris Hilton, Britney Spears, Lindsay Lohan ja Brad Pitt.
Juoni.
Spartan kuningas Leonidas (Sean Maguire) johtaa 13-miehisen armeijansa sotaan jumalkuningas Xerxesiä (Ken Davitian) vastaan, kieltäydyttyään luovuttamasta maatansa tälle. Matkalla vastaan tulee kyttyräselkäinen Paris Hilton, joka suostuu auttamaan Leonidasta sodan voittamisessa, kunhan vain pääsisi mukaan sotimaan. Leonidas kieltäytyessä avusta Hilton menee Xerxesin luo ja kertoo tälle tavan voittaa, mutta vaatii puhdasta rikosrekisteriä, Chanelin uutta käsilaukkua ja kyttyrän poistamista vastaan. Toiveet toteutuvat ja Xerxesin joukot piirittävät Leonidaksen joukot jättimäisen trikkitaustan avulla. Lopuksi Transformeriksi muuttunut Xerxes kaatuu Leonidaksen ja hänen joukkojensa päälle tappaen kaikki, ja myös itsensä.
Alajärvi (järvi Alajärvellä)

Alajärvi on järvi Alajärvellä Etelä-Pohjanmaalla. Tämä syvyydeltään huomattavan matala järvi laskee Kurejoen kautta Lappajärveen ja on osa Perämereen laskevaa Ähtävänjoen vesistöä. Alajärveen laskevia jokia ovat Levijoki ja Kuninkaanjoki. Yleisimmät kalalajit ovat ahven, hauki ja särki. Veden laatu on huono. Nimestään huolimatta Alajärvi on ylimmällä korkeudella Järviseudun kuntia nimenneistä järvistä.
Michael Trevino

Michael Trevino (s. 25. tammikuuta 1985) on yhdysvaltalainen näyttelijä. Hän on näytellyt muun muassa Tyler Lockwoodina CW:n draamasarjassa "Vampyyripäiväkirjat".
Nuoruus.
Trevino varttui Kaliforniassa Montebellossa ja myöhemmin Valenciassa. Trevinon äiti on alun perin Meksikon Zacatecasista ja isä Kalifornian Fresnosta.
Ura.
Trevino näytteli Jackson Meadaa Disney Channelin "Cow Belles" -elokuvassa. Hän on vieraillut useissa televisiosarjoissa, kuten "Todistettavasti syyllinen", "Ilman johtolankaa", "Bones", "Rouva presidentti" sekä "Siskoni on noita". Hän näytteli sivuosaa FX:n sarjassa "The Riches", sekä Jaime Vegaa lyhytaikaisessa televisiosarjassa "Cane".
Trevino valittiin näyttelemään Ozzie-nimistä hahmoa kolmen jakson ajan CW:n sarjaan "90210".
Trevino näyttelee Tyler Lockwoodia CW:n sarjassa "Vampyyripäiväkirjat".
Yksityiselämä.
Trevino on seurustellut malli Bregje Heinenin kanssa vuodesta 2021 lähtien. 
Filmografia.
Michael Trevino on näytellyt myös Jackson Meadea elokuvassa cow belles.
Money in the Bank (2010)

WWE Money in the Bank oli showpaini pay-per-view (PPV), minkä tuotti World Wrestling Entertainment. Se pidettiin 18. heinäkuuta, 2010 Sprint Centerissä Kansas City:ssä, Missourissa. Konsepti pohjautui Money in the Bank tikapuu matsiin, joita pidettiin ensimmäistä kertaa kahdesti saman tapahtuman aikana. SmackDowninlla ja RAW brändeillä olivat omat Money in the Bank tikapuu matsit. Tapahtumassa pidettiin kahdeksan ottelua.
Toista Money in the Bank tapahtumaa on suunnitellaan pidettävän 17. heinäkuuta, 2011.
Taustaa.
Fatal 4-Way tapahtumassa ilmoitettiin, että Money in the Bank tapahtuma tulisi pyörimään Money in the Bank tikapuu matsien ympärillä. 25. kesäkuuta SmackDown:ssa ilmoitettiin, että kummatkin SmackDown että RAW brändillä tulisi olemaan omat Money in the Bank tikapuu matsit ja voittaja saisi brändien mukaan haastaa joko, World Heavyweight mestarin tai WWE mestarin. Kolme päivää myöhemmin RAW'ssa, RAW'n illan isäntä, Rob Zombie ilmoitti kaikki RAW brändin kahdeksan osallistujaa Money in the Bank otteluun. Kahdeksan osallistujaa olivat: Randy Orton, Edge, Chris Jericho, Evan Bourne, The Miz, R-Truth, John Morrison ja Ted DiBiase. 30. kesäkuuta, WWE ilmoitti kuusi osallistujaa SmackDown brändistä, jotka olivat: Christian, Big Show, Kofi Kingston, Kane, "Dashing" Cody Rhodes ja Matt Hardy. 5. heinäkuuta RAW:ssa, The Miz runteli R-Truhin käden niin ettei voisi osallistua Money in the Bank matsiin. 9. heinäkuuta SmackDown:ssa, Dolph Ziggler voitti Montel Vontavious Porterin ja Chavo Guerreron Triple Threat matsissa, ja pääsi näin ottelemaan Money in the Bank tikapuu matsissa. Samana iltana Drew McIntyre ansaitsi paikkansa SmackDown brändin Money in the Bank tikapuumatsissa voittamalla Kofi Kingstonin.
SmackDownin "pääfeudi" oli puolustavan mestarin, Rey Mysterion ja haastajan Jack Swaggerin välillä World Heavyweight -mestaruudesta. Mysterio paikkasi The Undertakerin, joka oli löydetty vegetaativisessa kunnossa, Fatal 4-Way:ssa Fatal 4-Way matsissa voittaen battle royal. Tapahtumassa Rey Mysterio voitti World Heavyweight -mestaruuden toisen kerran hänen uransa aikana. Seuraavassa SmackDown:ssa Swagger ilmoitti käyttävänsä uusintamatsin Money in the Bank PPV:ssä.
RAW'n "pääfeudi" oli puolustavan mestarin, Sheamuksen ja haastajan, John Cenan välillä WWE -mestaruudesta. Sheamus voitti tittelin Fatal 4-Way tapahtumassa Nexuksen hyökkäyksen seurauksena. Seuraavan illan RAW'ssa John Cena käytti uusintamatsi tilaisuuden, muttei voittanut Sheamusta Nexuksen hyökkäyksen ansiosta. Seuraavan viikon RAW'ssa anonyymi general manager ilmoitti, että Sheamus tulisi puolustaa WWE -mestaruuttaan Cenaa vastaan Steel Cage matsissa, jottei kukaan tulisi sekaantumaan otteluun.
Matthew Davis

Matthew W. ”Matt” Davis (s. 8. toukokuuta 1978 Salt Lake City, Utah, Yhdysvallat) yhdysvaltalainen näyttelijä. Hän on näytellyt muun muassa Warner Huntington III:n roolissa elokuvassa "Blondin kosto" ja Alaric Saltzmanina televisiosarjassa "Vampyyripäiväkirjat".
Elämä ja ura.
Davis syntyi Utahissa Salt Lake Cityssä. Valmistuttuaan Woods Cross High Schoolista Davis aloitti opinnot Utahin yliopistossa.
Davisin elokuvarooleista tunnetuin on Elle Woodsin (Reese Witherspoon) poikaystävä Warner Huntington III komediaelokuvassa "Blondin kosto" (2001). Davis on näytellyt myös esimerkiksi elokuvissa "Tigerland" (2000), "Blue Crush – merten valtiaat" (2002) ja "BloodRayne" (2005).
Televisiossa Davis on näytellyt muun muassa ABC:n draamasarjassa "What About Brian" (2006–2007) lakimies Adam Hillmania. Davis näytteli high schoolin historianopettaja Alaric Saltzmania CW:n hittisarjassa "Vampyyripäiväkirjat" ja samassa roolissa Salvatore School for the Young and Gifted -koulun rehtorina spin-off-sarjassa "Legacies".
Pandorum

Pandorum on vuonna 2009 ensi-iltansa saanut tieteis- ja kauhuelokuva, jonka on ohjannut Christian Alvart ja käsikirjoittanut Travis Milloy. 
Elokuva sijoittuu tulevaisuuteen ja kertoo avaruusaluksesta Elysium, joka kuljettaa ihmiskuntaa kohti lupaavaa uutta kotiplaneettaa nimeltä Tanis. Elokuvan nimi on viittaus kuvitteelliseen avaruusmatkustamisen aiheuttamaan tautiin, jonka oireisiin lukeutuvat vainoharhaisuus, delirium ja nenäverenvuodot.
Vastaanotto.
Elokuva on saanut sekalaisia tai negatiivisia arvosteluita. Elokuva-arvosteluja keräävän Rotten Tomatoes -verkkosivuston mukaan 28 prosenttia kriitikoista on pitänyt elokuvasta. Sivuston otanta on 81 arviota, ja elokuvalla on sivustolla arvosana 4,2/10. Metacritic-sivustolla, jonka arvosteluasteikko on 0–100, elokuvalla on pääasiassa negatiivinen arvosana 28, joka perustuu 13 arvioon. Toisaalta sivuston käyttäjien antama arvosana elokuvalle on pääosin positiivinen.
James F. Hanley

James Frederick Hanley (17. helmikuuta 1892 – 8. helmikuuta 1942) oli yhdysvaltalainen säveltäjä, sanoittaja ja pianisti. Hänen tunnetuin teoksensa on sanoittaja Ballard MacDonaldin kanssa kirjoitettu populaari- ja jazzmusiikin standardi ”Indiana”. Hän sävelsi uransa aikana musiikin lukuisiin Broadway-näytelmiin sekä ainakin kahteen elokuvaan.
Hanley työskenteli ensin vaudeville-esityksissä ja myöhemmin ryhtyi säveltämään musiikkia Broadway-näytelmiin. Fanny Brice otti hänen vuonna 1920 säveltämänsä laulun ”Rose of Washington Square” tunnuskappaleekseen ja auttoi myös tekemään tunnetuksi seuraavana vuonna kirjoitetun ”Second Hand Rose” -kappaleen. Hanleyn menestyneimmäksi näytelmäksi muodostui vuoden 1926 "Honeymoon Lane", joka oli Kate Smithin Broadway-debyytti ja sisälsi muun muassa hitit ”Dreams for Sale” ja ”Little White House at the End of Honeymoon Lane”.
Broadway-näytelmät.
Hanley oli mukana useiden Broadway-näytelmien musiikin säveltämisessä.
Ballard MacDonald

Ballard MacDonald (15. lokakuuta 1882 – 17. marraskuuta 1935) oli yhdysvaltalainen sanoittaja. Hän oli kotoisin Portlandista ja opiskeli Princetonin yliopistossa. Musiikkiuransa hän aloitti vaudeville-esitysten sanoittajana ja myöhemmin siirtyi Broadwaylle. MacDonald kirjoitti uransa aikana myös musiikkia useisiin Hollywood-elokuviin. Hänen tunnetuimpiin sanoituksiinsa kuuluvat George Gershwinin säveltämä ”Somebody Loves Me”, James F. Hanleyn ”Indiana” sekä Ohion osavaltion tunnuslaulu ”Beautiful Ohio”.
MacDonaldin uran ensimmäinen menestys oli vuonna 1910 kirjoitettu ”Play That Barber-Shop Chord”, jonka esitti vaudeville-tähti Bert Williams. MacDonaldia ei kuitenkaan merkitty kappaleen tekijäksi, ja sanoittaja haastoi J. Fred Helfin kustannusyhtiön oikeuteen saaden lopulta korvaukseksi 37 500 dollaria ja ajaen samalla kustannusyhtiön konkurssiin. MacDonald sanoitti säveltäjä Harry Carrollin kappaleita ja myöhemmin kirjoitti useita kappaleita James F. Hanleyn kanssa; suosituimmaksi MacDonaldin ja Hanleyn kappaleista tuli vuoden 1917 ”Indiana”, joka perustui Indianan osavaltion tunnuslauluun ”On the Banks of the Wabash”. ”Indianasta” tuli Original Dixieland Jazz Bandin ensilevytyksen myötä suosittu jazzstandardi, jonka ovat levyttäneet lukuisat tunnetut jazzartistit ja jota on käytetty monien myöhempien sävellysten pohjana. Se tunnetaan myös Indianapolis 500 -ajojen alkuseremonioiden vakiomusiikkina.
Vuonna 1918 MacDonald sanoitti Mary Earlin säveltämän laulun ”Beautiful Ohio”, joka vuonna 1969 otettiin Ohion osavaltion tunnuskappaleeksi. Sanat kuitenkin korvattiin vuonna 1989 uudella, Wilbert McBriden kirjoittamalla versiolla. 1920-luvulta lähtien hän alkoi kirjoittaa myös säännöllisesti Broadway-näytelmiin. Kenties kuuluisin hänen yhteistyökumppaneistaan oli säveltäjä George Gershwin, jolle MacDonald sanoitti vuonna 1924 kappaleen ”Somebody Loves Me” näytelmään "George White’s Scandals". MacDonaldin sanoittamaa musiikkia alettiin 1920- ja 1930-luvuilla käyttää myös elokuvissa. Tunnetuin oli vuonna 1930 valmistunut "Elämän iloa", jonka kappaleet ”The Hoosier Hop” ja ”I’m Following You” MacDonald kirjoitti Dave Dryerin kanssa. MacDonald kuoli marraskuussa 1935 ja hänen viimeiseksi näytelmäkseen jäi vuoden 1934 "Ziegfeld Follies of 1934".
Broadway.
MacDonald osallistui urallaan viiden Broadway-näytelmän kirjoittamiseen.
Luettelo Copa Américan voittajista

Tämä on luettelo Copa Américan voittajista. Turnaus on järjestetty 48 kertaa ja menestynein joukkue on Argentiina 16 voitollaan. Turnaus tunnettiin vuodesta 1916 vuoteen 1967 nimellä Etelä-Amerikan maajoukkueiden mestaruusturnaus ().
Lady A

Lady A, vuoteen 2020 saakka Lady Antebellum, on yhdysvaltalainen kantrimusiikki-yhtye, joka on perustettu Nashvillessä, Tennesseessä vuonna 2006. Trion muodostavat Charles Kelley (laulu, taustalaulu), Dave Haywood (taustalaulu, kitara, piano, mandoliini) ja Hillary Scott (laulu ja taustalaulu).
Yhtye teki debyyttinsä vuonna 2007 vierailevana vokalistina Jim Brickmanin singlellä ”Never Alone”, ennen kuin teki levytyssopimuksen Capitol Recordsin kanssa Nashvillessä ja julkaisi ensimmäisen singlen ”Love Don’t Live Here”. Kappale sijoittui kolmanneksi Hot Country Songs -listalla toukokuussa 2008 ja se oli ensimmäinen single yhtyeen debyyttialbumilta "Lady Antebellum". Kappale myi Yhdysvalloissa platinaa. Albumi sisältää myös singlet ”Lookin’ for a Good Time” ja ”I Run to You”, joista jälkimmäisestä tuli yhtyeen ensimmäinen ykkössingle heinäkuussa 2009.
Single ”Need You Now” julkaistiin elokuussa 2009 ja se on ensimmäinen single yhtyeen tammikuussa 2010 julkaistulta albumilta, "Need You Now". Single on myös toinen yhtyeen ykkössingle Billboard Hot 100 -listalla. ”American Honey”, toinen single "Need You Now" -albumilta, julkaistiin tammikuussa 2010. Se on yhtyeen neljäs top 10 -single ja kolmas 1. sijalle noussut single.
Lady A on palkittu lukuisissa kantri-tilaisuuksissa. Grammy Awardseissa vuosina 2009 ja 2010 yhtye oli ehdolla kahden palkinnon saajaksi. Yhtye voitti palkinnon "Paras kantri-suoritus duolta tai ryhmältä" kappaleella ”I Run to You”.
Oulun yliopiston lääketieteellinen tiedekunta

Oulun yliopiston lääketieteellinen tiedekunta (LTK) on tiedekunta Oulun yliopistossa. Se toimii Oulussa Kontinkankaalla sijaitsevan Oulun yliopistollisen sairaalan (OYS) yhteydessä. Terveystieteiden eri osa-alueita edustavassa tiedekunnassa koulutetaan lääketieteen ja hammaslääketieteen lisensiaatteja sekä terveystieteiden kandidaatteja ja maistereita. Lisäksi tiedekunta vastaa tieteellisestä ja ammatillisesta jatkokoulutuksesta, josta valmistuu hammaslääketieteen, lääketieteen, terveystieteiden ja filosofian tohtoreita sekä erikoislääkäreitä ja -hammaslääkäreitä.
Lääketieteellinen tiedekunta aloitti toimintansa syksyllä 1960, jolloin Oulussa aloitti 50 opiskelijaa. Opiskelijat suorittivat luonnontieteelliset yleisopintonsa Oulussa, mutta varsinaiset lääketieteen kurssit suoritettiin Turun yliopistossa, kunnes ensimmäiset lääketieteen professuurit perustettiin Ouluun 1962. Ensimmäiset lääketieteen lisensiaatit valmistuivat Oulusta 1966.
Tutkimusyksiköt.
Tiedekunnan tutkimus tapahtuu 11 tutkimusyksikössä, joihin oppiaineet on sijoitettu.
El Dorado (kappale)

El Dorado on brittiläisen metallimusiikkia esittävän Iron Maidenin kappale ja single vuodelta 2010. "El Dorado" on toinen raita yhtyeen viidennellätoista studioalbumilla "The Final Frontier", joka julkaistiin vuoden 2010 elokuussa. Kappale ilmestyi albumin ensimmäisenä singlenä kesäkuussa 2010, jolloin se julkaistiin ladattavaksi yhtyeen virallisella verkkosivustolla. 
Kappale huomioitiin Grammy-palkinnolla vuonna 2011 kategoriassa "Best Metal Perfomance". Iron Maidenille Grammy-ehdokkuus oli yhtyeen uran kolmas ja voitto ensimmäinen. Aiemmin yhtye oli saanut Grammy-ehdokkuuden kappaleillaan "Fear of the Dark" vuonna 1994 ja "The Wicker Man" vuonna 2001. 
Yhtyeen laulaja Bruce Dickinsonin mukaan kappale kertoo nimensä mukaan Eldoradon kultaisesta kaupungista, jota eräs mies yrittää etsiä pyytäen tietoja kaupungista rahaa vastaan paikalliselta oppaalta, joka onkin pelkkä huijari. Kappale kertoo ihmisten tyhmyydestä ja tavasta niellä kaikki valheet.
Haavanarinakääpä

Haavanarinakääpä ("Phellinus populicola") on arinakääpiin ("Phellinus") kuuluva monivuotinen vain elävässä haavassa kasvava kääpä. Se on suuri ja kiilamaisen muotoinen muistuttaen monilla muilla lehtipuilla esiintyvää arinakääpää. Yläpinta on nuorena kasvuvyöhykkeinen ja harmaa. Vanha kääpä on tiheästi halkeillut ja monesti sammaleen peittämä. Alapinnan pillistö on kanelinruskea. Malto on alapuolen värinen ja kova. 
Puun kuori kuolee käävän ympäriltä, jolloin kääpä jää pikkuhiljaa yhä syvemmälle runkoon sen kasvaessa paksuutta. Haavanarinakääpä on harvinaisehko vanhojen metsien kääpä. Se on luokiteltu Suomessa silmälläpidettäväksi. Isäntäpuu on paras tuntomerkki erotukseksi yleisestä arinakäävästä, joka kasvaa kaikilla muilla lehtipuilla paitsi haavalla.
Haavanarinakääpä ei ole kovuutensa vuoksi ruokasieni, mutta sitä on voitu käyttää tulen sytytyksessä sikäli kuin muitakin suvun lajeja erottelematta sen enempää.
Baddingin kioski Paratiisi

Baddingin kioski Paratiisi on laulaja Rauli Badding Somerjoen (1947–1987) muistokohde Somerolla seututien 280 varrella Someron Hirsjärven kylässä noin yhdeksän kilometriä Someron keskustasta ja noin viisi kilometriä Somerniemeltä. Kioski on ollut avoinna nykyisessä käytössään vuodesta 1997. Tänä aikana siitä on tullut yksi Someron tunnetuimmista nähtävyyksistä, ja Rauli Badding Somerjoen ihailijat tekevät sen luo pyhiinvaellusmatkoja.
Somerjoen kioski 1962–1975.
Alun perin Somerjoen kioskina tunnetun kioskin perustivat Rauli Somerjoen vanhemmat Gunnar (1909–1962) ja Elina (1915–1992) Somerjoki. Perheen isä Gunnar Somerjoki oli keuhkolaajentuman ja astman takia joutunut jäämään sairauseläkkeelle kattohuopatehtaalta ja perhe tarvitsi lisäansioita. Kioski nousi Helsingintien varteen, muutaman sadan metrin päähän perheen kotitalosta Aholasta Someron Hirsjärvellä vuonna 1962. Kioskin urakoi somerolainen maatalous- ja rakennusalan yrittäjä Aimo Laakso, ja rakennus valmistui lopulta kolmessa illassa.
Kioskia, josta pian tuli lähiseudun nuorison suosittu kokoontumispaikka, hoitivat aluksi perheen vanhemmat, ja myöhemmin myös lapset kukin vuorollaan, myös pojat Rauli ja Kari melko usein. Gunnar Somerjoki itse ehti hoitaa kioskia vain yhden kesän; hän kuoli 2. marraskuuta 1962. Tämän jälkeen kioskin pito jäi äiti Elinan ja lasten harteille. Toiminnassa kioski oli vuoteen 1975, mutta jäi senkin jälkeen Helsingintien varren maamerkiksi. Ennen uutta käyttöönottoaan 1990-luvulla kioski oli jo huonokuntoinen ja piirustuksin töhritty.
Baddingin kioski Paratiisi 1997–.
Vuonna 1987 kuolleen laulajan muistokohteeksi Kioski avattiin vuonna 1997, kymmenen vuotta laulajan kuoleman jälkeen. Kioskin vuokrasi ja sen kunnosti alkuperäistä ulkoasua vaalien Someron yrittäjät ry. Sittemmin kioskin läheisyyteen on Leader-hankkeena rakennettu myös pysäköintipaikka ja pöytä penkkeineen kävijöitä varten. Uusi nimi Baddingin kioski Paratiisi kioskille saatiin avajaispäivän yleisöäänestyksessä. Vielä vuonna 1984 otetussa, somerolaissyntyisen Pertti Toukkarin kuvaamassa kuvassa, jossa laulaja kauniina kesäpäivänä poseeraa perheensä vanhalla kioskilla, näkyy kioskin nimikilvessä 1970-luvun tyyliin maalatuin kirjaimin sen alkuperäinen nimi Somerjoen Kioski.
Vuosien varrella, laulajan maineen vakiintuessa, kioskista on tullut suosittu matkailukohde, joka on noteerattu eri medioissa ja myös Someroa ja esimerkiksi Hämeen Härkätietä esittelevässä matkailu- ja muussa kirjallisuudessa. Esitetyissä arvioissa pyhiinvaelluskohteeksi muodostunutta kioskia on sanottu yhdeksi Someron komeimmista nähtävyyksistä. Someron yrittäjien ylläpitämällä kioskilla myydään virvokkeiden ohella erilaista laulajaan liittyvää matkamuistoesineistöä, kuten paitoja, pinssejä, kirjoja ja kortteja, ja sen luona järjestetään myös yleisötapahtumia. Kioski ei tuota taloudellista voittoa.
Jalkapallon Mestaruussarjan kausi 1986

Mestaruussarja-kausi 1986 oli Suomen jalkapalloilun Mestaruussarjan 54. kausi. Kauden mestaruuden voitti FC Kuusysi. Mestaruus ratkesi mestaruussarjan päätöskierroksella, jolla Lahden Kuusysi otti voiton tiukassa ottelussa Porin Pallo-Tovereita vastaan (3–2).
Menestys eurokentillä.
"Euroopan Cup:"
"UEFA Cup:"
Ole Wæver

Ole Wæver (s. 1960) on tanskalainen kansainvälisten suhteiden professori Kööpenhaminan yliopistossa. Hän on eräs niin kutsutun Kööpenhaminan koulukunnan päävaikuttajista.
Wæver valmistui maisteriksi 1985 ja väitteli tohtoriksi 1997. Vuosina 1985–1999 Wæver työskenteli Kööpenhaminan rauhantutkimusinstituutissa (, COPRI). Hän on mukana useissa tieteellisten julkaisujen johtokunnissa, kuten "European Journal of International Affairs", "Security Dialogue", "International Studies Perspective" ja "Cambridge Review of International Affairs". Hän on myös kirjoittanut useita teoksia yhdessä merkittävän kansainvälisen politiikan teoreetikko Barry Buzanin kanssa.
Wæver vihittiin valtiotieteiden kunniatohtoriksi Turun yliopistossa 2015.
Montrealin elokuvajuhlat

Montrealin elokuvajuhlat () on perustettu 1977. Juhla on Kanadan vanhin kansainvälinen elokuvajuhla ja ainoa kilpailun sisältävä elokuvajuhla, jonka FIAPF on hyväksynyt Pohjois-Amerikassa. Julkinen juhla pidetään elokuun lopussa Montrealissa Quebecissa. Juhla poikkeaa Toronton elokuvajuhlista siinä suhteessa, että se keskittyy kaikkialta maailmasta tuleviin erilaisiin elokuviin, ei niinkään Hollywood-tuotantoon.
Sotilaslääketiede

Lääkärin on mahdollista hakea sotilaslääketieteen erityispätevyyttä. Erityispätevyyteen tähtäävä koulutusohjelma on tarkoitettu sotilaslääkärin viroissa toimiville. Koulutusohjelman suorittanut on perehtynyt niin rauhanajan kuin poikkeusolojen sotilaslääketieteen keskeisiin potilashoitoa koskeviin periaatteisiin, suunnitelmiin, käskyihin, ohjeisiin ja käytäntöihin. Hän hallitsee poikkeusolojen kenttälääkinnän rakenteen, toiminnan ja taktisen käytön. Lisäksi hän kykenee toimimaan asiantuntijana oman alansa erityiskysymyksissä sekä kykenee sotilaslääketieteen kehittämis-, tutkimus- ja opetustyöhön.
Suomessa Tampereen yliopistossa toimii Lääketieteen ja terveysteknologian tiedekunnassa sotilaslääketieteen professori. Lääketieteen peruskoulutuksessa lääketieteen tiedekunnat järjestävät vapaavalintaisina opintoina opintokokonaisuuden "Sotilaslääketiede: kenttä- ja katastrofilääkinnän perusteet" yhteistyössä puolustusvoimien kanssa. Suomen puolustuvoimien sotilaslääketieteen keskus toimii Riihimäellä sekä sillä on 18 terveysasemaa varuskunnissa eri puolilla maata. Sen tehtävänä on huolehtia puolustusvoimien varusmiesten ja henkilökunan terveydestä. Sillä on myös Ilmailulääketieteen ja Sukelluslääketieteen keskukset sekä Erityisasiantuntijayksikkö. 
Suomessa maanpuolustuskorkeakoulussa voi tutkia sotilaslääketiedettä. 
Sotilaslääketieteen museo sijaitsee Lahdessa.
Chartismi

Chartismi () oli Isossa-Britanniassa toiminut poliittista ja sosiaalista uudistusta kannattanut työväenliike, joka toimi vuosien 1838–1850 välillä. Liike vaati poliittisten oikeuksien laajentamista ja äänioikeutta työväelle.
Nimen chartismi taustalla on lontoolaisen radikaalin William Lovettin toukokuussa vuonna 1838 laatima asiakirja, jota kutsuttiin kansanjulistukseksi, englanniksi "the people's charter." Kansanjulistuksen pääkohtia olivat yleinen äänioikeus ("mies ja ääni"), vuosittaiset parlamentin istunnot, varallisuusehdon poistaminen vaalikelpoisuudelta, palkka parlamenttiin valituille edusmiehille, vaalisalaisuus ja tasaiset vaalipiirit. Lisäksi kansanjulistuksessa vaadittiin yleistä tuloveroa, uuden vaivaislain poistamista ja tehdaslakien säätämistä. Äänioikeutta oli laajennettu vuonna 1832, mutta työväestö piti laajennusta riittämättömänä. Lisäksi vuonna 1834 oli lakkautettu vanha vaivaishoitojärjestelmä, jonka tilalle oli tullut aiempaa ankarampi järjestelmä.
Vuonna 1839 annettiin parlamentille yli miljoonan henkilön allekirjoittama anomus kansanjulistuksen hyväksymisestä. Kun parlamentti hylkäsi anomuksen, poltti työväki 30 taloa Birminghamin kaupungissa. Seuraavana vuonna perustettiin kansallinen chartistien liitto. Chartismi vaikutti siihen, että vuonna 1847 hyväksyttiin parlamentissa laki 10-tuntisista työpäivistä tehtaissa.
Korpiludekääpä

Korpiludekääpä ("Tyromyces odorus", syn. "Skeletocutis odora") on melko harvinainen yksivuotinen kääpälaji. Se kasvaa vanhojen kuusten rungolla, joskus myös haavassa. Sieni on kellanvalkoinen ja vetinen tai vahamainen, ja sen pillistö muodostaa kerroksia. Hajun on kuvattu olevan sekoitus imelää hajuvettä ja metsäludetta. Korpiludekääpä on yksivuotinen ja alustanmyötäinen. Käävän reuna mutkittelee kaarnan koloissa. Kuultava lohkopinta voi olla jopa 1 cm paksu keskeltä. Pillit lohkeavat helposti pituussuunnassa ja muuttuvat kuivuessaan likaisenruskeiksi. 
Korpiludekääpä on Suomessa silmälläpidettävä laji. Se kasvaa tuoreilla ja lehtomaisilla kankailla, joissa on lahopuuta. Sitä on uhannut metsien ikärakenteen muutokset; vanhojen metsien, kookkaiden puiden, kuloalueiden ja muiden luontaisen sukkession alkuvaiheiden väheneminen.
Celtic Manor Resort

Celtic Manor Resort on golf-keskus Newportissa, Walesissa. Siellä pelattiin vuoden 2010 Ryder Cup.
Historia.
Vuonna 1860 alueelle rakennettiin kartano, "The Manor House". Sen rakennutti Thomas Powell, joka oli aikansa suurimpia hiilentuottajia. Powell loi omaisuutensa pienestä. Hän aloitti kolmen muun kanssa työskentelemällä hakulla ja lapiolla.
Vuonna 1915 Manor House siirtyi neljännelle omistajalleen, Sir John Wyndham Baynonelle, joka rakennutti Manoriin lisäsiiven. Vuonna 1930 Manor lahjoitettiin terveysviranomaisille ja 1940 siitä tehtiin synnytyssairaala. Ennen sulkemistaan 1970-luvulla, sairaalassa syntyi yli 60 000 lasta.
Manorin synnytyssairaalassa syntynyt Sir Terence Matthews osti tilan ja sitä ympäröivän tontin vuonna 1980, ja rakennutti sairaalasta viiden tähden pienoishotellin kongressitiloineen. Tämän jälkeen alueella on rakennettu paljon. Sinne on valmistunut muun muassa 330 hotellihuonetta, 32 sviittiä, kongressikeskus, kolme golfkenttää, kaksi kuntoklubia, kaksi kylpylää ja viisi ravintolaa. Investoinnin kokonaiskustannusarvio nousee 140 miljoonaan puntaan.
Anne-Mari Hyryläinen

Anne-Mari Hyryläinen (o.s. Koskinen, s. 15. elokuuta 1978 Tampere) on suomalainen aktiiviuransa päättänyt kestävyysurheilija. Hän edusti nauvolaista Nagu Idrottsföreningiä ja hänen valmentajansa oli Simo Wannas. Vuoteen 2016 asti hän edusti Helsingin Jyryä.
Hyryläinen saavutti Mount Everestin huipun toisena suomalaisnaisena 23. toukokuuta 2010. Ensimmäisenä suomalaisnaisena Mount Everestin valloitti Carina Räihä, joka nousi huipulle 17. toukokuuta 2010. Hyryläinen on kiivennyt muun muassa myös Lhotselle ja Manaslulle.
Urheilussa Hyryläinen on keskittynyt pääasiassa kestävyysjuoksuun ja hänen päämatkansa on maraton. Hän on voittanut maratonilla SM-kultaa vuonna 2014 ja SM-hopeaa vuonna 2004 sekä puolimaratonilla SM-kultaa 2017 ja 2019. Lisäksi hän on ollut SM-mitaleilla duathlonissa. 
Pekingin MM-kisoissa 2015 Hyryläinen oli maratonin 29:s ajalla 2.41.59. Hyryläinen juoksi silloisen maratonennätyksensä 2.35.17 Dubaissa tammikuussa 2015. Helmikuussa 2016 hän juoksi puolimaratonin ennätysaikaansa 1.12.27, parhaaseen suomalaisaikaan 16 vuoteen. Huhtikuussa 2016 hän paransi maratonennätystään Hampurin maratonilla 2.34.12:een. Amsterdamin EM-kilpailuissa 2016 hän sijoittui puolimaratonilla 20:nneksi ajalla 1.13.13 ja Rion olympialaisissa maratonilla 51:nneksi ajalla 2.39.02. Lontoon MM-kisoissa 2017 Hyryläinen oli maratonin 25:s ja vain kuusi eurooppalaista juoksijaa oli hänen edellään. 
Tammikuussa 2017 Hyryläinen juoksi oman ennätyksensä Dubain maratonilla. Aika 2.32.19 alitti myös Lontoon maailmanmestaruuskilpailujen tulosrajan. Tammikuussa 2018 Hyryläinen paransi ennätystään, Suomen kaikkien aikojen 4:s, niin ikään Dubain maratonilla ajalla 2.28.53. Hän juoksi puolimaratonennätyksensä 1.11.04 Berliinissä huhtikuussa 2018. Dohan MM-kisoissa 2019 Hyryläinen oli maratonilla 19:s ajalla 2.51.26. Hän oli kilpailun viidenneksi paras eurooppalainen.
Hyryläinen oli suunnitellut lopettavansa uransa 2020 Tokion Olympiamaratoniin, mutta kisojen siirtyminen vuodella muutti suunnitelmia. Lääkärintarkastuksessa löydetty anemia esti osallistumisen myös 2020 SM-maratonille, joten Hyryläinen päätyi lopettamaan uransa. Hyryläinen asuu Dubaissa ja on ammatiltaan vuoristo-opas.
Jalkapallon Mestaruussarjan kausi 1987

Mestaruussarja-kausi 1987 oli Suomen jalkapalloilun Mestaruussarjan 55. kausi. Kauden mestaruuden voitti Helsingin Jalkapalloklubi.
Menestys eurokentillä.
"Euroopan Cup:"
"UEFA Cup:"
"Cup-voittajien cup:"
B.o.B

Bobby Ray Simmons, Jr. (s. 15. marraskuuta 1988 Winston-Salem, Pohjois-Carolina), tunnetaan myös esiintymisnimellä B.o.B, on yhdysvaltalainen muusikko ja tuottaja. Hänen esiintymisnimensä tulee OutKast-yhtyeen kappaleesta "B.O.B." (lyhennys lauseesta "Bombs over Baghdad"). Vuonna 2010 hän nousi kansainväliseen suosioon singleillä "Nothin' on You" ja "Airplanes", jotka molemmat sijoittuivat singlelistojen kärkeen monissa maissa. Yhdysvalloissa "Nothin' on You" sijoittui ykköseksi Billboard Hot 100 -listalla ja "Airplanes" parhaimmillaan toiseksi.
Debyyttialbumi.
B.o.B:n debyyttialbumi "" julkaistiin 27. huhtikuuta 2010. Albumi julkaistiin T.I.:n levy-yhtiö Grand Hustle Recordsin alaisuudessa ja albumilla vierailevat Lupe Fiasco, T.I., Playboy Tre, Hayley Williams (Paramoresta), Rivers Cuomo (Weezeristä), Rico Barrino, Janelle Monáe, Bruno Mars ja Eminem. Albumin ensimmäisenä singlenä julkaistiin "Nothin' on You" -kappale 2. helmikuuta 2010 Yhdysvalloissa. Kappaleella vierailee Bruno Mars. Single sijoittui Billboard Hot 100 -listan ykköseksi. Toisena singlenä julkaistiin "Airplanes" 13. huhtikuuta 2010. Yhdysvalloissa se sijoittui singlelistan kakkoseksi ja Suomessa parhaimmillaan seitsemänneksi. Kolmas single "Magic" julkaistiin 6. heinäkuuta 2010 ja neljäs single "Don't Let Me Fall" 30. marraskuuta 2010. "Airplanes" -kappaleella laulaa myös Paramore-yhtyeen Hayley Williams ja "Airplanes Part II" -kappaleella Williams sekä Eminem.
Suosio.
Albumi julkaistiin 27. huhtikuuta 2010 ja se on kerännyt yleisesti positiivisia arvosteluja. Yhdysvalloissa albumi myi viikossa 84 000 kopiota ja debytoi ykkössijalla Billboard 200 -listalla. Se teki B.o.B:sta ensimmäisen miessooloartistin sitten vuoden 2006 Rick Rossin, jonka debyyttialbumi menee ensimmäisellä julkaisuviikolla listan ykkössijalle. Heinäkuussa B.o.B ilmoitti aloittavansa elokuussa kiertueen nimeltä The SHOOTiN for Stars Tour.
Näkemyksiä.
Simmons on suorapuheinen salaliittoteoreetikko ja hän on tuonut julki vallitsevan yleisen mielipiteen vastaisia kantojaan haastatteluissa, sosiaalisessa mediassa ja musiikissaan. Simmons on laulanut useista yhteiskunnallisista ja poliittisista kysymyksistä, kuten taistelussa afroamerikkalaisten alistuneesta tilanteesta, poliisin väkivallasta ja amerikkalaisen yhteiskunnan poikkeuksellisuudesta. Simmons uskoo, että maapallo on litteä, Apollo 13 kuuhun laskeutuminen oli lavastettua, syyskuun 11. päivän iskut 2001 olivat sisäpiirin tekemiä, Illuminaatit johtaa uutta maailmanjärjestystä ja Yhdysvaltain hallitus harjoittaa ihmisten kloonausta. Simmonsin kommentit salaliittoteoriasta, joka väittää juutalaiset valvovat Yhdysvaltain hallitusta sai Anti-Defamation Leaguen kommentoimaan niitä antisemistisinä.
Might Just Take Your Life

Might Just Take Your Life on Deep Purple -yhtyeen kappale ja single sen kahdeksannelta studioalbumilta "Burn". Kyseisellä albumilla yhtyeen kokoonpano oli muuttunut ja samalla kappaleita ei enää merkitty automaattisesti koko yhtyeen yhdessä tekemiksi. ”Might Just Take Your Lifen” tekijöiksi on merkitty Ritchie Blackmore, David Coverdale, Jon Lord ja Ian Paice. Lisäksi Glenn Hughesin osallistuminen kappaleen työstöön on epävarmaa, sillä häntä ei merkitty "Burn"-albumin yhdenkään kappaleen tekijätietoihin, koska hän halusi eroon vanhasta kustannussopimuksestaan.
Singlen B-puolen kappale on "Burn"-albumille kuulumaton ”Coronarias Redig”. Se kuitenkin sisältyi bonuskappaleena albumin 30-vuotisjuhlapainokselle.
Kappaleet singlellä.
A-puoli
B-puoli
Andrea della Robbia

Andrea della Robbia (s. 24. syyskuuta 1435 – k. 4. elokuuta 1525) oli italialainen kuvanveistäjä, joka oli erikoistunut lasitettuihin keramiikkatöihin. Robbia tuli tunnetuksi sinivalkoisista tinalasitteisista terrakottaveistoksistaan.
Luca della Robbian veljenpoikana hän oli sukunsa työpajan jatkaja. Tunnetuimpia Andrea della Robbian teoksista ovat Firenzen löytölastenkodin (Ospedale degli Innocenti) friisiin sijoitetut kapalolapsia esittävät medaljongit. Sinipohjaisten kapalolapsitondojen tarkoituksena oli muistuttaa myös pyöreästä luukusta, johon löytölapsia saattoi jättää. Muutama medaljongeista on yhä alkuperäisiä, loput ovat 1800-luvulla tehtyjä kopioita.
Luca della Robbia

Luca della Robbia (n. 1400–1482) oli firenzeläinen kuvanveistäjä. Hän oli renessanssin tienraivaajia ja laajan firenzeläisen kuvanveistäjäsuvun päämestari. Hänen maineikkaimpia töitään ovat lasitetut moniväriset terrakottaveistokset. Luca della Robbia oli yksi niistä harvoista taiteilijoista, joiden Leon Battista Alberti sanoi aikalaisistaan yltävän antiikin taiteilijoiden tasolle.
Luca della Robbian tunnetuimpia teoksia ovat Firenzen tuomiokirkon laulajalehterin laulavia ja soittavia lapsia esittävät marmoriveistokset (1431–1438), jotka ovat nykyisessä tuomiokirkkomuseossa.
Luca della Robbian veljenpoika Andrea della Robbia (1435–1525) oli myös tunnettu kuvanveistäjä, jonka tärkeimpiä töitä ovat Firenzen löytölastenkodin friisin kapalolapsimedaljongit.
Luca della Robbia kehitti ensimmäisenä tavan käyttää veistoksiin ja reliefeihin emalilasitettua terrakottaa, materiaalia, jota oli aiemmin käytetty vain astioissa ja käyttöesineissä. Uutta materiaalia käytettiin paljon etenkin Madonnaa ja lasta kuvaaviin töihin. Se omaksuttiin osin tekstuurinsa ja värinsä takia, osin koska se oli marmoria ja pronssia huokeampaa.
Luca della Robbia alkoi käyttää lasitettua terrakottaa vuoden 1440 tienoilla. Sitä ennen hän oli veistänyt marmoria ja pronssia. Ihmishahmot olivat della Robbian teoksissa yleensä valkoisia klassisessa hengessä. Väriä hän käytti etenkin taivaansinisen taustan luomiseen ja kukkiin.
Kauppakatu (Joensuu)

Kauppakatu on Joensuun keskustan etelä-pohjoissuuntainen katu. Kolmen korttelin matkalla katu on myös Joensuun kävelykatu ja samoin kolmen korttelin välillä Suomen ensimmäinen pyöräkatu. Pääosa rakennuksista on asuinkerrostaloja. Torin lähikorttelien talot ovat liiketaloja.
Rakennuksia, liikkeitä, patsaita.
Kauppakadun varrella on joen puoleisella puolella, Papinkadulta alkaen, muun muassa (parilliset numerot):
ja vastakkaisella puolella (parittomat numerot):
Kauppakadun pohjoispään maamerkki on (oikeastaan Rauhankadulla sijaitseva) Rauhankappeli (Juhani Viiste, 1935), jonka takana on hautausmaa.
Kävelykatu.
Kauppakatu on kävelykatuna Suvantokadun ja Niskakadun välillä. Syksyllä 2018 kävelykaduksi merkittiin myös Niskakadun ja Kauppakadun risteysalue.
Pyöräkatu.
Suomen ensimmäinen pyöräkatu avattiin 25.8. 2017 Kauppakadulle kolmen korttelin matkalle Yläsatamakadulta ja Rauhankadulle, josta uusi pyöräväylä jatkuu Siihtalan suuntaan. Vuonna 2021 valmistui osuus Suvantokatu-Papinkatu, joten koko Kauppakatu on nyt pyöräkatu. Pyöräkadulla saavat ajaa myös moottoriajoneuvot, mutta siellä liikutaan pyöräilijöiden ehdoilla. Autoliikenteen on sopeutettava vauhti pyöräilijöiden tahtiin. 
Poikkikadut.
Papinkatu, Kalastajankatu, Malmikatu, Suvantokatu, Koskikatu, Siltakatu, Niskakatu, Yläsatamakatu, Sairaalakatu, Pohjoiskatu ja Rauhankatu.
Liikennevalot.
Ainoat liikennevalot ovat Suvantokadun risteyksessä. Suvantokatu ja Yläsatamakatu ovat etuajo-oikeutettuja Kauppakatuun nähden.
Kyrassi

Kyrassi ( ransk. "cuirasse"; "cuir" = nahka ) on vanhanaikainen rintapanssari, joka koostuu rinta- ja selkäkilvestä sekä mahdollisesti olkalastoista ja reisisuojista. Panssarin materiaalina oli tavallisimmin keittämällä kovetettu ja mehiläisvahalla käsitelty paksu nahka (), pronssi tai teräs. Rintakilpeä voitiin käyttää myös yksinään, ilman muita suojia. Kyrassia käytettiin jo antiikin aikaan ja sitä vastaava moderni versio on suojaliivi. Kyrassia käyttävää sotilasta kutsutaan kyrassieeriksi. Muun muassa Ruotsin, Tanskan ja Englannin kuninkaalliset henkivartiostot käyttävät kyrassia edelleen paraativarusteena.
Call of the Wild (Deep Purplen kappale)

”Call of the Wild” on Deep Purplen kappale vuodelta 1987. Se julkaistiin albumilla "The House of Blue Light". Kappale julkaistiin singlenä vuotta myöhemmin ja siitä on myös tehty musiikkivideo. Singlen B-puoli oli kappale ”Strangeways”.
Fahrenheit 451 (vuoden 1966 elokuva)

Fahrenheit 451 on François Truffaut'n ohjaama brittiläinen tieteiselokuva vuodelta 1966. Se pohjautuu Ray Bradburyn romaaniin "Fahrenheit 451".
"Fahrenheit 451" on Truffaut'n ainoa englanninkielinen elokuva ja ainoa tieteiselokuva. Sitä pidetään moralistisena dystopiana, kummajaisena joka kiehtovuudessaan on outo. Vahva värimaailma ja tunnelma pehmentävät sen jyrkkää sanomaa. Myös itse kolkkoa tarinaa Truffaut on pehmentänyt ihmisläheisempään suuntaan.
Vaikka elokuva ei ole scifi-elokuvan eikä ohjaajansa merkittäviä klassikkoja, se antoi kuitenkin marsilaisia ja jättimäisiä ötököitä vilisseelle lajityypille annoksen "kunniallisuutta".
Tuotanto.
François Truffaut tiesi saadessaan Bradburyltä romaanin elokuvaoikeudet, ettei voisi saada hankkeelle rahoitusta Ranskasta. Yhdysvaltalainen tuottaja Lewis Allen innostui aiheesta sillä edellytyksellä, että elokuva tehtäisiin englanniksi ja Englannissa. Tämä oli ensimmäinen kerta kun Truffaut työskenteli englanniksi, eikä vuoden 1983 haastattelussaan ollut varma selviytyikö siitä kunnialla.
Arviot.
"Ilta-Sanomien" Timo Malmin mukaan Truffaut on ehkä hieman ongelmallisesti pehmentänyt Bradburyn romaanin sisältöä: "Filmatisointi ei ole samalla tavalla poleemisesti haastava, vaan ehkä kaikkien aikojen lyyrisin scifi-elokuva." Nicholas Roegin värikuvaus ja Bernard Herrmannin musiikki luovat Malmista joka tapauksessa kiehtovasti tulevaisuuden ilmapiiriä.
Bambuvuoritimali

Bambuvuoritimali ("Spelaeornis troglodytoides") on Etelä- ja Itä-Aasiassa tavattava timaleihin kuuluva varpuslintu.
Koko ja ulkonäkö.
Kooltaan bambuvuoritimali on noin 13 cm. Aikuiset bambuvuoritimalit ovat väritykseltään pääosin punaruskeita. Siivissä ja pyrstössä on tiheästi tummia juovia. Muualla juovat ovat vaaleita ja tummakärkisiä. Nuoret yksilöt ovat vanhempia bambuvuoritimaleja vaaleampia.
Levinneisyys ja elinympäristö.
Bambuvuoritimalia tavataan Intiasta, Bhutanista, Myanmarista ja Kiinasta. Linnun elinympäristöä ovat kosteiden metsien aluskasvillisuus ja bambumetsät. Bambuvuoritimalin elinympäristöt sijaitsevat yleensä 2 440–2 900 metrin korkeudella merenpinnasta.
Rajapalayaminvinttikoira

Rajapalayaminvinttikoira on intialainen koirarotu. "Intian kennelliitto" ("Kennel Club of India") on hyväksynyt sen. Puhdasrotuinen populaatio on enemmän tai vähemmän kadonnut, ja vain muutamia yksilöitä löytyy enää Tamil Nadun eristäytyneiltä eteläalueilta. Rotu voi kuolla kokonaan sukupuuttoon jos mitään ei pian tehdä sen suojelemiseksi. 
Ulkonäkö.
Rajapalayaminvinttikoira muistuttaa vankalta rakenteeltaan ja lihaksistoltaan pienikokoista tanskandoggia, joskin sillä on tätä kevyempi ja juoksemiseen soveltuvampi runko. Se ei olekaan yhtä hoikkarakenteinen kuin mudholinvinttikoira tai chippiparainvinttikoira. 
Pää on pyöreä ja ylhäällä kannettu. Kirsu on huomiota herättävän vaaleanpunainen ja ylähuulet löysinä roikkuvat. Leuat ovat pitkät ja ohuet, purenta leikkaava ja puruvoima vahva. Silmät ovat yleensä tumman tai syvän ruskeat. Korvat ovat S. Theodore Baskaranin mukaan puolipystyt ja kärjistään taittuneet; Mario Cantonin mukaan puolestaan riippuvat ja tuntuvat kosketettaessa pehmeältä nahalta. Niskassa ja kurkun alueella on yleensä ihopoimuja, mutta kaulanahka ei ole roikkuva. Rintakehä on syvä, vatsalinja nouseva. Raajat ovat pitkät. Häntä on ruoskanmuotoinen ja kaareva, ja se ohenee huomattavasti ensimmäisen kolmasosansa jälkeen. 
Iho on roikkuvaa koko rungon alueella. Karvapeite on päässä sileä ja rungossa karheampi.. Tyypillisin väritys on valkoinen tai norsunluu; joskus myös laikukkaan valkoinen. Desmond Morriksen mukaan myös muita värejä kuten punainen, harmaa ja musta tai näiden värien yhdistelmät tunnetaan. S. Theodore Baskaranin mukaan säkäkorkeus on noin 65 cm ja paino 35 kg. Mario Cantonin mukaan sen sijaan urosten säkäkorkeus on noin 65 cm ja paino 25 kg; nartuilla vastaavat mitat olisivat noin 60 cm ja 20 kg.
Luonne ja käyttäytyminen.
Rotu on älykäs ja omistajaansa kohtaan erittäin rakastava ja omistautunut. Se tarvitsee energisyytensä vuoksi laajan, avoimen tilan, jossa juosta vapaana.
Alkuperä.
Rajapalayaminvinttikoiraa käytettiin lähinnä villisian ja jäniksen metsästykseen ja vahtikoirana, mutta myös armeijakoirana. Vaikka se on luokitukseltaan vinttikoira, se on myös kykenevä jäljestykseen. Nykyisin se on lisäksi suosittu seurakoira. Se on mahdollisesti eteläintialaisista koiraroduista kaikkein arvostetuin.
Etymologia.
Rajapalayam on kaupunki Tamil Naduun kuuluvassa Virudhunagarin piirikunnassa Etelä-Intiassa.
Vanjarinvinttikoira

Vanjarinvinttikoira (malajalamiksi "വഞ്ചാരി ഹൗണ്ട്") on intialainen koirarotu. 
Ulkomuoto.
Vanjarinvinttikoira on melko kookas ja voimakasrakenteinen vinttikoira, jonka sanotaan muistuttavan salukia. Sillä on kuitenkin vankempi rakenne ja neliömäisempi kuono kuin persialaisella esi-isällään. Sen karvapeite on lyhyt, karkea, erittäin tiheä - kosketettaessa pehmeä ja silkkinen; korvissa, raajoissa ja hännässä on hapsutus. Väritys on blue merle (musta, jossa on harmaa täplitys).; W.F. Sinclairin mukaan myös mustia, kellertäviä (fawn) ja brindlejä yksilöitä esiintyy. Rotu on S. Theodore Baskaranin mukaan noin 65 cm korkea ja David Hancockin mukaan noin 71 cm korkea. Se painaa noin 25 kg..
Luonne ja käyttäytyminen.
Vanjarinvinttikoira on energinen ja peloton. Se on isännälleen uskollinen, mutta suhtautuu varautuneesti vieraisiin. Muihin, voimakkaampiin koiriin se suhtautuu epäluuloisesti ja vihamielisesti. Sillä on erityislaatuinen, syvä haukunta, joka eroaa täysin intialaisten paariakoirien ääntelystä. Se on kuuluisa kestävyydestään ja tarkasta vainustaan (jonka sanotaan olevan parempi kuin yhdelläkään toisella kuuman ilmaston roduista), ja se kykenee juoksemaan yhtä kovaa kuin kettukoira ja jaksaa juosta koko päivän.
Desmond Morris kuvailee rotua teoksessaan "Dogs - The Ultimate Dictionary of Over 1,000 Dog Breeds" (2001) seuraavasti:
"Sillä sanotaan olevan englanninvinttikoiran nopeus ja collien sisu... Tehtävänsä aikana se päästää syvän, haukahtavan äänen, joka on hyvin erilainen kuin yksikään intianpaariakoiralle ominaisista ääntelyistä."
W.F. Sinclair on verrannut rotua "tanskalaiseen villisikakoiraan", ja hänen mukaansa se on raivokasluonteinen eikä helposti koulutettavissa.
Alkuperä.
Rotu on kotoisin Rajasthanin ja Maharashtran osavaltioista sekä Luoteis-Gujaratista, Länsi-Madhya Pradeshista ja Itä-Sindhistä (Pakistanissa), joissa se kehittyi paikallisten koirien ja Länsi-Aasiasta tuodun salukin välisistä risteytyksistä. Paikasta toiseen koiriensa kanssa liikkuva vanjari-paimentolaiskansa on jalostanut rotua vuosisatojen ajan lähinnä hirven metsästykseen, mutta myös paimentolaisleirien vartiointiin ja karjan ohjailuun. 
Rodulle ominainen työskentelytapa on hyökätä kaulan sijasta saaliin takaraajoihin. Kuten muutkin vinttikoirat, se metsästää näkönsä avulla.
Viime aikoina vanjarinvinttikoira on alkanut risteytyä paikallisten sekarotuisten koirien kanssa, ja puhdasrotuiset yksilöt ovat vaarassa kadota. Kotimaansa lisäksi muutama yksilö on viety Yhdysvaltoihin.
Terveys.
Rodun odotetaan elävän keskimäärin 10–14 vuotta.
Frédéric Tranchand

Frédéric Tranchand (s. 25. toukokuuta 1988) on ranskalainen suunnistaja.
Primorskon EM-kilpailuissa 2010 Tranchand voitti viestihopeaa Philippe Adamskin ja Thierry Gueorgioun kanssa. Samana vuonna Trondheimin MM-kilpailuissa hän voitti pronssia sprintistä jääden vain sekunnin kymmenesosan hopeaa voittaneesta Fabian Hertneristä. Seuraavan arvokisamitalinsa hän saavutti vuonna 2012, kun Ranskan joukkue suunnisti EM-kisojen viestissä pronssille. Myös Trentinon MM-kilpailuissa 2014 hän saavutti viestissä pronssia.
Invernessin MM-kilpailuissa 2015 Tranchand saavutti viestissä pronssia sekä sijoittui pitkällä matkalla neljänneksi, sprinttiviestissä seitsemänneksi ja sprintissä 33:nneksi. Strömstadin MM-kilpailuissa 2016 hän sijoittui viestissä kuudenneksi sekä sprintissä, sprinttiviestissä ja pitkällä matkalla kahdeksanneksi. Tarton MM-kilpailuissa 2017 hän saavutti hopeaa sekä sprintissä että viestissä. Pitkällä matkalla hän sijoittui 21:nneksi ja keskimatkalla 35:nneksi. Riian MM-kilpailuissa 2018 hän saavutti viestissä pronssia sekä sijoittui pitkällä matkalla 16:nneksi ja keskimatkalla 26:nneksi.
Tranchand voitti Huippuliigan vuonna 2013.
Tranchand on kilpaillut myös kestävyysjuoksussa. Hänellä on ollut osallistumisoikeus yleisurheilun Suomen-mestaruuskilpailuihin vuodesta 2016 lähtien. Hän on sijoittunut maastojuoksun SM-kilpailuissa pitkällä matkalla hopealle vuosina 2016, 2017, 2019 ja 2020 sekä saanut joukkuekilpailussa kultaa Turun Toverien joukkueessa vuosina 2016 ja 2017 sekä pronssia 2019. Kalevan kisoissa Tranchand on saanut pronssia 10 000 metriltä vuonna 2020.
Bolocera tuediae

Bolocera tuediae on Actiniidae-heimoon kuuluva suuri merivuokko, joka elää Pohjois-Atlantin syvissä vesissä.
Koko ja ulkonäkö.
"B. tuediaen" pehmeä runko on lyhyen lieriön muotoinen ja tyvestään enintään 25 senttimetriä leveä. Rungon yläpäässä on leveä suuaukko ja alapäässä tyvilevy, joka on kiinnittynyt kevyesti alustaan. Eläimen pinta on sileä ja tavallisesti joko oranssi, kellanruskea, vaaleanpunainen tai valkoinen. Suuaukko ja lonkerot ovat hieman läpikuultavat ja suuaukossa on joskus tummia kuvioita lonkeroiden juurella.
"B. tuediaella" voi olla jopa kaksisataa pitkää ja paksua lonkeroa, jotka ovat järjestäytyneet suuaukon ympärille samankeskisiksi kehiksi kuuden kerrannaisina: sisimmällä kehällä lonkeroita on 6 ja sitä seuraavilla 6, 12, 24 ja niin edelleen. Joskus merivuokko pudottaa lonkeronsa, mutta syytä tähän ei tunneta. Pudonnut lonkero säilyy elossa jonkin aikaa mutta siitä ei kasva uutta yksilöä, kuten joillakin muilla lajeilla.
Levinneisyys.
"B. tuediaeta" esiintyy Pohjois-Atlantissa aina pohjoiselle napapiirille asti.
Elinympäristö.
"B. tuediae" elää avomeren alueella noin 20 metrin syvyydestä ainakin 2 kilometriin asti. Yleensä se kiinnittyy kovaan alustaan, kuten kallioon, kiveen tai nilviäisen kuoreen.